
הכנסת העשרים
מושב רביעי
<פרוטוקול מס' 723>
מישיבת ועדת העבודה, הרווחה והבריאות
יום ראשון, י"ז באדר התשע"ח (04 במרץ 2018), שעה 9:00
<סדר היום:>
<תקנות הביטוח הלאומי(ביטוח סיעוד)(בדיקה מחדש של מידת התלות בעזרת הזולת של זכאי לגמלת סיעוד)(תיקון), התשע"ז 2017>
נכחו:

<חברי הוועדה:> 
אלי אלאלוף – היו"ר
חברי הכנסת:
לאה פדידה
<מוזמנים:> 
	גלית מבורך
	–
	מנהלת שירות אזרחים ותיקים, משרד העבודה, הרווחה והשירותים החברתיים

	אייל מדן
	–
	רפרנט ביטוח לאומי, אגף התקציבים, משרד האוצר

	טלי ארפי
	–
	לשכה משפטית, משרד האוצר

	גלעד גושר
	–
	לשכה משפטית, משרד האוצר

	שי סומך
	–
	מח' ייעוץ וחקיקה, משרד המשפטים

	זהרה כהן
	–
	מנהלת תחום רווחה, המשרד לשוויון חברתי

	תמר רמות-ניסקה
	–
	כלכלנית, בנק ישראל

	ארנה זמיר
	–
	מנהלת אגף סיעוד, המוסד לביטוח לאומי

	רבקה רוזנברג בושם
	–
	מנהלת תחום סיעוד, המוסד לביטוח לאומי

	רוחמה מרזם
	–
	ממונה בכירה אגף סיעוד, המוסד לביטוח לאומי

	אשר בטלמן
	–
	ממונה בכיר אגף סיעוד, המוסד לביטוח לאומי

	שרון אסיסקוביץ
	–
	מינהל המחקר, המוסד לביטוח לאומי

	נועה אלעד
	–
	ממונה בכירה אגף סיעוד, המוסד לביטוח לאומי

	מיכל אדירי
	–
	מרכזת אגף סיעוד, המוסד לביטוח לאומי

	שושנה רחמים
	–
	אחות מפקחת ארצית סיעוד, המוסד לביטוח לאומי

	שלמה מור
	–
	עו"ד, המוסד לביטוח לאומי

	אלעד זכות
	–
	יועץ מנכ"ל, המוסד לביטוח לאומי

	רועי קרת
	–
	המשנה ליועמ"ש, המוסד לביטוח לאומי

	מירה סלומון
	–
	מנהלת מח' משפט, מרכז השלטון המקומי

	אסא בן יוסף
	–
	מנהלת תחום רווחה וקהילה, מרכז השלטון המקומי

	ג'רמי מיכאל ג'יקובס
	–
	נציג האיגוד לרפואה גריאטרית, ההסתדרות הרפואית

	רוני אהרון כהן
	–
	הסתדרות הגמלאים

	יצחק בריק
	–
	האגודה הישראלית לגרונטולוגיה

	ארנון אלחנני
	–
	יו"ר עמותת חברות הסיעוד

	דורון רז
	–
	יו"ר איגוד נותני שירותי סיעוד בישראל

	נתי ביאליסטוק כהן
	–
	מנהל כללי, המרכז לעיוור בישראל

	גיא אקוקה
	–
	ממונה על מיצוי זכויות, המרכז לעיוור בישראל

	שמואל סמי קידר
	–
	מנכ"ל הל"ב-איגוד העמותות לזקן בישראל

	אשר רוכברגר
	–
	חבר ועד המנהל, ראש תחום המחקר, עמותת נכה לא חצי בן אדם

	דן קדרון
	–
	תנו יד לחירש ונכים למען נכים

	בועז אחד העם
	–
	יו"ר המרכז הישראלי ללימודי חירשות

	גלעד פרננדס
	–
	סמנכ"ל בכיר כלכלה, הרשות לשירותים ציבוריים מים וביוב

	רוני בונדי
	–
	שדלן/ית (עצמאי/ת), מייצג/ת את איגוד חברות הסיעוד


<ייעוץ משפטי: >
נעה בן שבת
<מנהל/ת הוועדה:>
ענת כהן שמואל
<רישום פרלמנטרי:>
סמדר לביא, חבר תרגומים
<תקנות הביטוח הלאומי(ביטוח סיעוד)(בדיקה מחדש של מידת התלות בעזרת הזולת של זכאי לגמלת סיעוד)(תיקון), התשע"ז 2017>
<היו"ר אלי אלאלוף:>
בוקר טוב לכולם, חברים. אנחנו מתחילים את הישיבה. הישיבה על שתי תקנות שקשורות לחוק הסיעוד והגיעו אלינו לפני מספר שבועות, אחרי שנעבור לזה אנחנו בעצם עושים הפסקה וחוזרים לדיון על חוק הסיעוד ב-10:30. 
היום אנחנו ה-4 במרץ 2018, י"ז באדר, השעה 10:11. בבקשה, היועצת המשפטית תציג לנו את שתי התקנות. אל תיבהלו, זה קצר. 
<נעה בן שבת:>
התקנה מציעה פה שני דברים, כאשר יש בדיקה מחדש של מידת התלות בעזרת הזולת לעניין גמלת סיעוד, הבדיקה מחדש, התוקף שלה ייעשה משבעה ימים לאחר יום שבו הוגשה בקשה לבדיקה מחדש, במקרה שבאמת היה צורך באותה בדיקה מחדש. זו הוראה ראשונה, או ממועד הגשת הבקשה או מהמועד שבו נערכה הבדיקה מחדש כשזה ביוזמת המוסד. בכל מקרה סעיף קטן (ב) פה אומר שהזכאות לגמלת סיעוד לא תיגרע עקב הבדיקה מחדש.

<לאה פדידה (המחנה הציוני):>
זאת אומרת כמו במבחן חוזר, שלא לוקחים את הציון הטוב ביותר, אלא לא יכול להיות שיפחיתו שעות סיעוד. 

<נעה בן שבת:>
לא יכול להיות שיפחיתו ודווקא כן לוקחים את הטוב ביותר, זאת אומרת אם המצב הוא רע לא יפחיתו את ה - - -

<נתי ביאליסטוק כהן:>
לא יפחיתו ולא ישללו. 

<היו"ר אלי אלאלוף:>
וגם נמצא את זה בחוק של היום. 

<לאה פדידה (המחנה הציוני):>
אז זה מצוין. 

<נעה בן שבת:>
אם המצב הוטב לא יפחיתו. אם הבדיקה מחדש מגלה שהמצב הוא טוב יותר ממה שחשבו, זאת אומרת צריך להוריד את גמלת הסיעוד לא יורידו אותה למרות זאת. בדיון הקודם בתקנות האלה היה ויכוח על שאלת הנומרטור ואני מבינה שהגיעו לפה להסכמות. 

<היו"ר אלי אלאלוף:>
יש הסכמות על המילה הגסה הזאת, נומרטור. מי שלא יודע מה זה, שיילכו לאנשי האוצר, רק להם יש את הסוד, הם מחזיקים בסוד. 

<לאה פדידה (המחנה הציוני):>
יש שתי מילים מעצבנות, מצ'ינג ונומרטור. 

<היו"ר אלי אלאלוף:>
לא, נומרטור, כי אתה מצפה לראות מישהו, אז אין מישהו. אתה מצפה לראות את החישוב, אין חישוב. אז זה רק סוד שלהם. 

<נתי ביאליסטוק כהן:>
ואתה פותח את לוחות הברית וזה לא כתוב שם. 

<היו"ר אלי אלאלוף:>
גם לא, אבל זה נומרטור

<אייל מדן:>
יש חישוב. 

<היו"ר אלי אלאלוף:>
יש חישוב? אני מבקש שתעשה לי - - -

<אייל מדן:>
הוא מוצג לממשלה כל שנה. 

<היו"ר אלי אלאלוף:>
אוקיי. הקראה.

<נעה בן שבת:>
תקנות הביטוח הלאומי (ביטוח סיעוד) (בדיקה מחדש של מידת התלות בעזרת הזולת של זכאי לגמלת סיעוד) (תיקון), התשע"ח-2018.

בתוקף סמכותי לפי סעיפים 230 ו-400 לחוק הביטוח הלאומי (נוסח משולב), התשנ"ה-1995 (להלן – החוק), בהתייעצות עם מועצת המוסד לביטוח לאומי לפי סעיף 12 לחוק ובאישור ועדת העבודה, הרווחה והבריאות של הכנסת, אני מתקין תקנות אלה:

החלפת תקנה 3. 1. במקום תקנה 3 לתקנות הביטוח הלאומי (ביטוח סיעוד) (בדיקה מחדש של מידת התלות בעזרת הזולת של זכאי לגמלת סיעוד), התשמ"ח-1988, יבוא:
"3. תחילת השינוי

(1) שינוי בגמלת סיעוד עקב בדיקה מחדש, תחילתו שבעה ימים לאחר היום שבו הגיש הזכאי בקשה לבדיקה מחדש כאמור בתקנה 1, או שבעה ימים לאחר המועד שבו נערכה הבדיקה מחדש, כאמור בתקנה 2, לפי העניין.
(2) על אף האמור בתקנת משנה (א) לא יפחת היקף גמלת הסיעוד ולא תישלל הזכאות לגמלת הסיעוד עקב הבדיקה מחדש."
תחילה ותחולה. 2. תחילתן של תקנות אלה ב-1 בחודש לאחר תום שלושה חודשים מיום פרסומן (להלן – יום התחילה), והן יחולו על הגשת בקשה לבדיקה מחדש או על ביצוע בדיקה מחדש, לפי העניין, מיום התחילה ואילך.

אז יש לכם שלושה חודשים להתארגנות לצורך ביצוע. זה ייצא בתחילת החודש, צריך להגיע עד 1 בחודש שלאחר מועד פרסומן, תלוי כמובן מתי הן יפורסמו.

<היו"ר אלי אלאלוף:>
חברת הכנסת פדידה, רוצה? 

<לאה פדידה (המחנה הציוני):>
מעולה, ככה אנשים לא יפחדו לערער, שלא יירדו להן השעות. תקנה טובה מאוד. 

<היו"ר אלי אלאלוף:>
יופי. נציג הביטוח הלאומי רוצה להגיד משהו? 

<רועי קרת:>
לא, אנחנו הצגנו את הדברים בפעם הקודמת. 

<היו"ר אלי אלאלוף:>
קודם כל שם. 

<רועי קרת:>
רועי קרת. בעצם אני כן רוצה להגיד משהו. הוויכוח העקרוני בעניין הנומרטור - - -

<לאה פדידה (המחנה הציוני):>
רועי קרת, ותפקידך? אני לא מכירה. 

<רועי קרת:>
אני המשנה ליועץ המשפטי במוסד לביטוח הלאומי. התקנות הוצגו באמת בפעם הקודמת ולא הוצבע עליהם בגלל הוויכוח על הנומרטור. הוויכוח העקרוני ושאלת חלות הנומרטור על התקנות האלה לא נפתר עדיין, הוא ממתין להכרעת היועץ המשפטי לממשלה. מה שנפתר זה שמשרד האוצר תקצב את התקנות האלה לפי כללי הנומרטור ולכן השאלה פה כבר לא צריך להכריע בה, אבל אני מניח שהיא תתעורר בתקנות הבאות. 

<היו"ר אלי אלאלוף:>
מה זה אומר? 

<לאה פדידה (המחנה הציוני):>
זהו, אתה הבנת? כי אני לא הבנתי. 

<רועי קרת:>
אני אומר שהכנסת חוקקה לפני שנתיים הוראת חוק שמגבילה את היכולת שלה לחוקק חקיקה נוספת לפי כללים שנקראים כללי הנומרטור, זאת אומרת אם יש הוצאה שמגדילה את הוצאות תקציב המדינה מעבר לסף שנקבע - - -

<היו"ר אלי אלאלוף:>
אבל זו תקנה שבאה על בסיס אישור שנתנו לפני כמעט שנתיים, לא? 

<רועי קרת:>
לא, האישור לתקנה הזאת מבחינת כללי הנומרטור ניתן בהחלטת הממשלה לפני חודש וחצי. 

<היו"ר אלי אלאלוף:>
אז אין סכנה? 

<רועי קרת:>
לא, לתקנות הספציפיות האלה אין סכנה. 

<היו"ר אלי אלאלוף:>
כי זה מתוקצב. בלאו הכי להזכיר לך שזה נמצא בחוק הבא שהוא - - -

<רועי קרת:>
לא, זה לא חלק מהחוק הבא. החוק הבא הוא חוק, זה תקנות, לכן זה הליך חקיקתי נפרד ולכן מה שכתוב שם לא כתוב פה ולהיפך. 

<היו"ר אלי אלאלוף:>
טוב, העיקר אפשר להצביע? לאשר? 

<רועי קרת:>
כן. 

<היו"ר אלי אלאלוף:>
אז מי בעד? מי נגד? בהבנה המוחלטת של הטקסט. 

הצבעה
בעד – רוב
נגד – מיעוט
תקנות הביטוח הלאומי (ביטוח סיעוד)
(בדיקה מחדש של מידת התלות בעזרת הזולת של זכאי לגמלת סיעוד)(תיקון) – אושרו.
<היו"ר אלי אלאלוף:>
טוב. אני חייב לציין פה, חזר מישהו מחאג', פרופ' בריק חזר מפז, מגיע לו ברכות, ברוך הבא. 

אז הישיבה נעולה. 
<הישיבה ננעלה בשעה 10:21.>

